b"\n_START_ARTICLE_\nSilenci administratiu\n_START_PARAGRAPH_\nEl silenci administratiu \xc3\xa9s un terme emprat en dret administratiu que atribueix un determinat significat a la manca d'una declaraci\xc3\xb3 expressa de voluntat per part de l'administraci\xc3\xb3 p\xc3\xbablica a l'hora de resoldre un expedient administratiu._NEWLINE_La Llei 30/1992 de 26 de novembre de r\xc3\xa8gim jur\xc3\xaddic de les administracions p\xc3\xbabliques i del procediment administratiu com\xc3\xba defineix aquest concepte de forma general, tot i que altres lleis poden concretar-ne l'execuci\xc3\xb3 i la tipologia per a un determinat procediment. El silenci administratiu \xc3\xa9s una ficci\xc3\xb3 legal que consisteix en el fet que l'ordenament jur\xc3\xaddic atribueix un determinat significat a la manca de declaraci\xc3\xb3 de voluntat de l'administraci\xc3\xb3 p\xc3\xbablica, que no ha notificat l'acte a l'interessat dins el termini fixat. El silenci administratiu cont\xc3\xa9 dos aspectes fonamentals: l'obligaci\xc3\xb3 de dictar i notificar una resoluci\xc3\xb3 i el sentit del silenci. El r\xc3\xa8gim jur\xc3\xaddic de l\xe2\x80\x99Administraci\xc3\xb3 de la Generalitat es regula avui per la Llei 13/1989, del 14 de desembre, d\xe2\x80\x99organitzaci\xc3\xb3, procediment i r\xc3\xa8gim jur\xc3\xaddic de l\xe2\x80\x99Administraci\xc3\xb3 de la Generalitat de Catalunya, text que va significar un aven\xc3\xa7 important respecte a la legislaci\xc3\xb3 estatal quant a la regulaci\xc3\xb3 del silenci administratiu, at\xc3\xa8s que, davant la regulaci\xc3\xb3 que en feia la Llei de procediment administratiu del 17 de juliol de 1958 aleshores vigent, que establia el silenci administratiu desestimadori o negatiu amb car\xc3\xa0cter general, l\xe2\x80\x99article 81 de la Llei 13/1989 va introduir el silenci administratiu estimatori o positiu com a norma general, amb la finalitat d\xe2\x80\x99observar els principis d\xe2\x80\x99efic\xc3\xa0cia i celeritat de l\xe2\x80\x99Administraci\xc3\xb3. Posteriorment, la promulgaci\xc3\xb3 de la Llei de l\xe2\x80\x99Estat 4/1999, del 13 de gener, de modificaci\xc3\xb3 de la Llei 30/1992, del 26 de novembre, de r\xc3\xa8gim jur\xc3\xaddic de les administracions p\xc3\xbabliques i del procediment administratiu com\xc3\xba, va introduir reformes importants en relaci\xc3\xb3 a la regulaci\xc3\xb3 del sentit del silenci administratiu. Concretament, l\xe2\x80\x99article 42 de la Llei 30/1992, en la redacci\xc3\xb3 modificada per la Llei 4/1999, estableix l\xe2\x80\x99obligaci\xc3\xb3 de l\xe2\x80\x99Administraci\xc3\xb3 de dictar resoluci\xc3\xb3 expressa dels procediments tramitats i tamb\xc3\xa9 marca els terminis m\xc3\xa0xims per a dictar i notificar les resolucions.\n_START_SECTION_\nEfectes\n_START_PARAGRAPH_\nEls actes administratius obtinguts per silenci administratiu produeixen efectes des de l'endem\xc3\xa0 del venciment del termini m\xc3\xa0xim per citar i notificar la resoluci\xc3\xb3 expressa sense que aquesta s'hagi produ\xc3\xaft."